VILNIAUS SENAMIESČIO ATNAUJINIMO AGENTŪROS

2018 METŲ VEIKLOS ATASKAITA

VšĮ Vilniaus senamiesčio atnaujinimo agentūros (toliau Agentūra) steigėja – Vilniaus miesto taryba. Kitų dalininkų nėra. Agentūra neturi kontroliuojamų subjektų. Nuosavas kapitalas 2018-01-01 sudarė 16718 Eur, 2018-12-31 – 15729 Eur.

Piniginės lėšos, gautos 2018 m. agentūros veiklai 125 700 Eur, visa suma gauta iš Vilniaus miesto savivaldybės biudžeto. 2018 metais Agentūra neįsigijo ilgalaikio turto.

Agentūros 2018 m. veiklos sąnaudos 126 776 Eur, iš jų: 113 680 Eur – išlaidos darbo užmokesčiui, 5046 Eur patalpų išlaikymui, 4139 Eur ryšių išlaidoms.

2018 metų veiklos rezultatas (nuostolis) 989 Eur. Nuo Agentūros veiklos pradžios sukauptas nuostolis 27714 Eur.   
2018 metų pradžioje ir pabaigoje Agentūroje dirbo 7 darbuotojai.

Agentūros direktorius Gediminas Rutkauskas užima direktoriaus pareigas nuo 1999 metų rugsėjo mėnesio (su pertrauka 2011 gruodžio – 2013 balandžio mėnesiais kuomet ėjo LR Kultūros viceministro pareigas). Darbo užmokestis –15904 eurųper 2017 m. G. Rutkauskas 1989 metais baigė Vilniaus dailės akademiją, gavo architekto diplomą. 1990 – 1997 m. - Valstybinėje kultūros paveldo inspekcijoje ir Kultūros paveldo apsaugos departamente. 1997 – 2000 metais dirbo ICCROM (Tarptautinis kultūros paveldo tyrimų ir studijų centras) Regioninės Teritorinio ir urbanistinio konservavimo programos koordinatoriumi. Nuo 1998 dirba VSAA, nuo 1999 jai vadovauja. Dalyvavo tarptautinėse stažuotėse, skirtose UNESCO Pasaulio paveldo vietovių vadybai: 2001 – ICCROM mokymo kursai Romoje, 2003 – Budapešte, 2005 - Baku; 2004 – UNESCO Pasaulio paveldo vietovių valdymo mokymo kursai Edinburge, o 2005 m. - stebėsenos kursai Kopenhagoje; 2008 – British Council tarptautinis savaitinis seminaras Edinburge; Skaitė pranešimus Pasaulio paveldo miestų organizacijos renginiuose: 2009 m. regioninėje konferencijoje Baku (Azerbaidžanas), 2011 m. pasaulinėje asamblėjoje, Sintroje (Portugalija), 2014 m. regioniniame seminare Kvedlinburge ir 2015 m. pasaulinėje asamblėjoje Arekipoje (Peru), 2017 m. pasaulinėje asamblėjoje Gyeongju, Pietų Korėjoje.

Ataskaitoje pateikiama informacija apie Agentūros 2018 m. veiklą įgyvendinant Agentūros strateginio veiklos plano 2018 metams tikslus. Įgyvendinant tikslusvadovaujamasi UNESCO Pasaulio paveldo konvencijos įgyvendinimo gairėmis (2006 m.). Agentūros pagrindinės veiklos sritys: kultūros paveldo vietovės raidos stebėsena, paveldosauginis bendruomenės ugdymas: edukacija, konsultavimas ir finansinis skatinimas, tradicinių miesto amatų gaivinimas, tarptautinis bendradarbiavimas, Agentūros informacinio centro veikla.

Siekiant Strateginio veiklos plano tikslo „1. Viešo dialogo stiprinimas“,

Senamiesčio gyventojai skatinami saugoti, tvarkyti ir naudoti kultūros paveldą (1.1. uždavinys).

2013 m. Agentūra, kartu su VMSA MŪT departamento specialistais parengė ir Vilniaus miesto savivaldybės Taryba patvirtinto „Paramos skyrimo daugiabučių gyvenamųjų namų, esančių senamiestyje ir jo apsaugos zonose, fasadų elementų galimai avarinei būklei likviduoti tvarkos aprašą“, vėliau 2015-2016 m. buvo daromi nedideli aprašo papildymai. Per 2013-2017 metų laikotarpį buvo **sutvarkyti 38 pastatų avariniai balkonai**. Savivaldybės suteikta teikiama parama nuolat augo - nuo 53 t. Eur. 2015 metais iki 149 t. Eur. 2017 metais. 2018 m. savivaldybei buvo pateikta medžiaga dėl 13 sutvarkytų objektų (Vivulskio g. 6, Kalvarijų g. 31, Birželio 23-os g. 9, Pylimo g. 60, Vilniaus g. 14, K. Kalinausko g. 16, J. Jablonskio g. 3, M. Daukšos g. 5, Goštauto g. 3,4, Birželio 23-os g. 1, Naugarduko g. 53, A. Jakšto g. 3) tvarkybos darbų užbaigimo už 244197,91 Eur. Viso **sutvarkyti 235 balkonai**. Trijų objektų finansinė parama (103998,56 Eur.) perkelta į 2019 metus. Lyginant su 2017 metais, buvo sutvarkyta 3 objektais mažiau, tačiau bendras sutvarkytų avarinių balkonų skaičius išaugo dėl didesnio balkonų kiekio tvarkytuose pastatuose. Į 2019 metus perkelti pačių bendrijų tvarkomi pastatai, nes jų finansinės galimybės yra mažesnės, todėl dirba etapais, priduodami tvarkomų objektų dalis. Pastatų, kurie turi avarinių balkonų, tvarkymas daugiausiai priklauso nuo pastatą administruojančios įmonės, jos gebėjimo produktyviai bendrauti su namo gyventojais, greitai priimti reikiamus sprendimus dėl projektų parengimo ir tvarkybos darbų įgyvendinimo. Dar yra nemažai gyventojų, kurie gyvena sovietiniame laikotarpyje statytuose pastatuose, esančiuose senamiesčio apsaugos zonose, nenori investuoti į savo daugiabučių namų irstančių balkonų tvarkymą, priešinasi numatomiems darbams. Tokia situacija verčia pastatų administratorius gaišti ilgesnį laiką gyventojų sąmoningumui kelti, įtikinėjant juos apie būtinybę tvarkytis ir gyventi saugesnėje bei gražesnėje aplinkoje. 2018 m. pastatus administruojančios įmonės ir gyventojų bendrijos **pateikė aštuonis prašymus 80 avarinių balkonų tvarkybai** 2019 metais kur parama būtų 152 t. Eur. sumai.

2018 metais pradėta įgyvendinti paramos gyventojams teikimo programa pagal „Paramos kultūros paveldo statinių, išorės ir jų aplinkos tvarkybai skyrimo tvarkos aprašą“, 2017 m. parengtą Agentūros kartu su VMS MŪTD ir 2017 10 11 d. patvirtiną Vilniaus m. savivaldybės tarybos, kuriuo numatyta skirti paramą kultūros paveldo statinių, patenkančių į kultūros vertybės – Vilniaus senamiesčio teritoriją, išorės ir jų aplinkos tvarkybai. Skirtingai nuo kitų, senamiesčio gyventojai su nekantrumu laukė šios programos atgaivinimo (sustabdyta 2009 m.), operatyviai sureagavo į savivaldybės suteiktą galimybę sutvarkyti jiems priklausančius pastatus ir greitai įsijungė į programą. Vykdant šią programą buvo **pateikta medžiaga dėl 11 tvarkytinų objektų** (K. Kalinausko g. 10 – stogo tvarkyba, Mindaugo g. 12B 0 stogo ir fasadų tvarkyba, Pranciškonų g. 1 – stogo tvarkyba, Kauno g. 2 – stogo tvarkyba, Tilto g. 12C – stogo tvarkyba, Žemaitijos g. 5 – stogo tvarkyba, Aušros Vartų g. 15 fasadų tvarkyba, Teatro g. 9 – stogo ir fasado tvarkyba, Gedimino pr. 10 fasado tvarkyba, Raugyklos g. 3, Užupio g. 15). Devynių pastatų savininkai pabaigė tvarkybos darbus ir pateikė visus dokumentus dėl tvarkybos darbų užbaigimo už 262457,02 Eur. Šešių objektų tvarkybai savivaldybė suteikė 120720,00 Eur. paramą. Kitiems objektams finansinė parama (141736,91 Eur.) perkelta į 2019 metus. **2018 m. pateikta 16 prašymų** dalyvauti šioje programoje ir gauti finansinę paramą 2020 metais. Bendra numatomų tvarkyti objektų finansinė parama būtų apie 620 t. Eur. Padidėjęs prašymų skaičius rodo sėkmingą ankstesniais metais vykdytų programų sėkmę ir augantį gyventojų poreikį tvarkyti jiems priklausančius pastatus bei pasitikėjimą savivaldybės vykdomomis programomis. Būtina tęsti šią programą nuolat didinat paramos dydį. Ši programa suteikia galimybę abiem proceso dalyvėm (savivaldybei ir gyventojams) mažesnėmis sąnaudomis pasiekti didesnių rezultatų miesto aplinkos kokybės gerinimui.

2018 m. vykdant stebėseną atlikta 34 pastatų fotofiksacija, parengta 34 valstybės saugomų kultūros paveldo objektų esamos būklės apžiūros aktai. Interneto skyriuje „Stebėsena“ toliau pildomas „Naujos statybos senamiestyje“ (1.2.2) ir „Viešųjų erdvių ir želdynų“ skyriai. Vykdant senamiesčio pastatų tvarkybos darbus, įvyksta tiek pastato vertingųjų savybių pokyčių, kuriems pritaria vertinimo tarybos ar projektus derinančios instutucijos, tiek gatvių išklotinėse bei perspektyvose. Tokių pokyčių vertinimo metodikos nėra ir pateikti teisingą šių pokyčių vertinimą yra gana sudėtinga, todėl būtina kreiptis į visas suinteresuotas institucijas darbinei diskusijai dėl tokių vertingųjų savybių pokyčio vertinimo. Želdynų skyriuje pateikiami viešųjų erdvių vaizdai tiek žiemos tiek vasaros laikotarpiu, kur matomi erdvės pokyčiai dėl gausios medžių lapijos, bei laikinos įrangos pastatomos šiltuoju metų laikų periodu (lauko kavinės, gatvės prekeiviai). Medžių lajos dengia daugelį vertingų vaizdų į architektūros paminklus, todėl būtina gerinti medžių priežiūrą. Vasaros metu įrengiamoms lauko kavinėms aikštėse ne visuomet parenkamos tinkamos vietos. Jos pastatomos viduryje aikščių, ant pagrindinių praėjimo takų (K. Sirvydo skveras).

Tęsta informacijos sklaida apie Senamiesčio vertę ir tvarkybą, stiprinama komunikacija su gyventojais (1.2 uždavinys). Stiprinama elektroninė komunikacija su vietos bendruomenėmis, pastatų savininkais, interesų grupėmis**. Nuolat pildomas A**gentūros interneto puslapis [www.vsaa.lt](http://www.vsaa.lt). Internetui parengti 85 straipsniai lietuvių ir anglų kalbomis (62 teminių puslapių atnaujinimai, 23 naujienos: informacija apie edukacinius renginius, atnaujinimo galimybes ir atliktus darbus, amatų programos veiklą). Palyginimui 2017 m. buvo parengti 45 straipsniai internete. **Aktuali informacija nuolatos skelbiama Agentūros feisbuko paskyroje: naujienos apie Senamiestyje vykdomus ir planuojamus tvarkybos ir restauravimo darbus, pažintinius projektus bei renginius jaunimui ir bendruomenei, Amatų programos dalyvių veiklą, regioninį bendradarbiavimą, viso parengti 63 pranešimai**  (tame tarpe 23 renginių skelbimai ir registracija į renginius)**. (1.2.3).**

**Vilniaus senamiesčio informacinio centro veikla**

2018 m. ir toliau buvo tęsiama tradicija kiekvieno mėnesio paskutinį ketvirtadienį organizuoti nemokamą viešą renginį **„Kultūros paveldas per pietus“**. Surengta 10 pažintinių renginių, kuriuose dalyvavo apie 260 žmonių.

**Balandžio 18 d. ICOMOS Tarptautinės paminklų ir paminklinių vietovių apsaugos dienos proga** surengėme viešą ekskursiją į atnaujinamą **Adomo Mickevičiaus viešąją biblioteką,** įsikūrusią buvusiuose Zenkovičių-Tiškevičių rūmuose. Apie atliktus restauravimo ir atnaujinimo darbus papasakojo projekto vadovė architektė restauratorė Irena Staniūnienė.

2018 m. liepos 9–31 d. buvusios Didžiosios sinagogos komplekso teritorijoje Vokiečių g. 13A vyko Vilniaus Didžiosios sinagogos ir sinagogos kiemo archeologiniai tyrimai, kuriuos vykdė Jungtinė kultūros paveldo profesionalų komanda iš Lietuvos (VšĮ „Kultūros paveldo išsaugojimo pajėgos“), Izraelio ir JAV. Tyrimus finansavo Geros valios fondas; partneriai – Lietuvos žydų bendruomenė, Izraelio senienų tarnyba, Vilniaus miesto savivaldybė ir Senamiesčio atnaujinimo agentūra.   
Agentūra parengė informacinį stendą prie tyrimų teritorijos, organizavo viešus archeologinių tyrimų eigos pristatymus liepos 19 ir liepos 26 d. Tyrimų rezultatus ir laikiną radinių ekspoziciją pristatė Izraelio senienų tarnybos archeologijos padalinio vadovas Dr. Jon Seligman ir archeologas Justinas Račas, o apie Sinagogos istoriją ir žydų tradicijas pasakojo gidė Talina Nechamkina. Taip pat surengtas virtualus pasivaikščiojimas po tarpukario Vilniaus žydų kvartalą ir virtuali 3D Didžiosios sinagogos rekonstrukcija (parengė ir pristatė UAB „Inlusion Netforms“).

Rugsėjo 21 – 23 dienomis visoje Lietuvoje vyko [Europos paveldo dienos](http://www.kpd.lt/epd2018/) skirtos temai „Atrask 100-mečio paveldą“. Agentūra, kaip ir kiekvienais metais, organizavo renginius Vilniuje, surengti 4 Europos paveldo dienų teminiai pasivaikščiojimai, kuriuose dalyvavo 57 lankytojai.

Rugsėjo 20 d. pažintinį pasivaikščiojimą po Bernardinų kapines, pravedė Savivaldybės Kultūros paveldo apsaugos skyriaus specialistė Monika Čekanauskaitė. Rugsėjo 21 d. M. Čekanauskaitė vedė ekskursiją po istorines Rasų kapines. Rugsėjo 21 d.  dvi ekskursijas pravedė archeologas dr. Kęstutis Katalynas. Jis pasakojo apie Vilniaus ištakas ir urbanistinę archeologiją, remdamasis archeologiniais pavyzdžiais iš Katedros aikštės, Prezidentūros, Totorių, Skapo, Bernardinų ir Rusų gatvių.

Lapkričio 10 d., Stiklo kvartalo šventės metu agentūroje J. Raugalienė pristatė specialiai parengtą paskaitą kvartalo bendruomenei „Stiklių gatvės paveldas“. Taip pat vyko Brailio rašto žinovo, knygų iliustratoriaus Vytauto Gendvilo Brailio rašto spausdinimo dirbtuvės.

Gruodžio mėnesį pirmą kartą surengėme **labdaros vakarą „Vilniečių žiemos švenčių papročiai“**, kuriame apie krikščionių ir žydų papročius pasakojo Liuda Matonienė ir Natalja Cheifec. Labdaros renginyje dalyvavo 15 žmonių, bet aukotojų buvo žymiai daugiau.

Ugdomas jaunimo istorinis – kultūrinis ir paveldosauginis sąmoningumas (1.2.4). Siekiame, kad jaunimas geriau suprastų kultūros paveldo vertę bei galėtų palyginti Vilniaus ir kitų Pasaulio paveldo vietovių bendrumus ir skirtumus.

2018 m. sausio – gruodžio mėnesiais perskaityta **16 paskaitų mokyklose, darželiuose bei Agentūros patalpose**: “Pasaulio paveldo miestai, Vilnius ir aš”, “Vilniaus miesto įkūrimo legendos”, “Herbai”. Balandžio – gruodžio mėnesiais surengta 13 ekskursijų įvairaus amžiaus vaikams: “Vilniaus architektūros stiliai”, „Vilniaus miesto ištakos“ bei „Vilniaus gynybinė siena“. Renginiuose dalyvavo: l/d „Pilaitukas“, Viršuliškių progimanaziją, l/d „Volungė“, l/d „Sadutė“, „Mylimukų darželis“, l/d Žilvitis, Medeinos pradinė mokykla, Valdorfo mokykla, Viršuliškių progimnazija, Solomo Aleichemo ORT gimnazija, Simono Daukanto progimnazija, Širvintų “Atžalyno” progimnazija, Vilniaus statybininkų rengimo centras.

Balandžio mėnesį prisidėjome prie Ugdymo plėtotės centro organizuojamo renginio **„Menų dūzgės“** ir Agentūros šviečiamuosius renginius bei priemones pristatėme 11 mokytojų iš Vilniaus, Trakų, Šalčininkų ir Ukmergės rajonų.

Agentūra rugsėjo mėn. gavo teisę organizuoti Neformalų moksleivių ugdymą, tačiau neatitikus renginių formatui, šio projekto teko atsisakyti.

Siekiant pritraukti papildomą finansavimą edukaciniams projektams, Agentūra pateikė 4-ias paraiškas projektinei veiklai. Kultūros paveldo departamentui pateiktos paraiškos projektams: „Baltijos šalys: valstybingumo atkūrimo ir tęstinumo paveldas“ ir „Šimtmečio paveldas Vilniuje, Rygoje ir Taline“. Lietuvos kultūros tarybai pateiktos paraiškos: „Romantiškoji Europa. Pasaulio paveldo kaimynai: Vilnius ir Krokuva“ (drauge su Krokuvos miesto savivaldybe) ir „Dingęs ir atrastas Vilnius“.

Viso vaikams suorganizuotos 34 edukacinės priemonės (16 paskaitų (314 vaikų), 13 ekskursijų (292 vaikai), 5 vasaros stovyklų pamainos (76 vaikai) ); viso dalyvavo 682 vaikai. Suaugusiems suorganizuota 16 renginių, dalyvavo apie 350 suaugusių žmonių. Nuo 2019 m. kovo mėn. planuojame dalyvauti LR ministerijos organizuojamoje moksleivių neformalaus ugdymo programoje „Kultūros pasas“, kuri atitinka VSAA edukacinių renginių formatą. Ši ugdomoji bei šviečiamoji priemonė būtų skirta įvairaus amžiaus Lietuvos regionų moksleiviams, ypač vyresniųjų klasių, nes šiuo metu dauguma edukacinių renginių bei istorinių-kultūrinių stovyklų skiriama pradinių klasių moksleiviams. Užsiėmimai turi būti parengti papildant istorijos pamokų bendrojo ugdymo programą. Skatinti mokinių susivokimą ir supratimą, jog praeities pažinimo formos nėra tik išmokstamos, tačiau ir suvokiamos bei patiriamos, skatinant jų pažinimą ir kritišką vertinimą praeities dienas liudijantiems šaltiniams. Formuoti ir ugdyti dalyvių susidomėjimą ir nuostatas, branginti ir vertinti savos vietovės praeitį ir kultūros paveldą. Tuo tikslu planuojame organizuoti vyresniųjų klasių moksleiviams ir kultūrines-paveldosaugines dienos stovyklas Vilniaus senamiestyje, kuriose jie gilintų žinias apie UNESCO saugomas vietoves, ypač akcentuojant Vilniaus senamiesčio vertę.

Pagal Strateginio veiklos plano tikslo „2. Senamiesčio tvarkybos koordinavimas ir priežiūra“, koordinuojamas viešųjų erdvių planavimas ir tvarkybos projektų įgyvendinimas. Rengiami vieši planavimo, projektinių dokumentų, tvarkybos projektų, pristatymai ir aptarimai (2.1.1 ir 2.1.2).

Rugpjūčio 28 d. administracinių ir gyvenamųjų daugiabučių pastatų J. Basanavičiaus g. 10 projektinius pasiūlymus agentūroje pristatė projekto vadovas Antanas Gvildys (UAB „Archinova“) ir paveldotvarkos ekspertė Aušrelė Racevičienė (pastatų statytojas AB „Lietuvos draudimas“). Pristatyti istoriniai ir archeologiniai tyrimai, sklypo detalusis planas, virtualios panoramos, fasadų išklotinės ir vizualizacijos. Dalyvavo ir diskutavo gretimų sklypų gyventojai, paveldotvarkos ekspertai ir kiti besidomintys projektu miestiečiai.

Agentūros iniciatyva pradėtas rengti skvero prie Šv. Onos bažnyčios sutvarkymo projektas.  
Erdvė priešais Šv. Onos bažnyčią yra viena iš svarbiausių ir turistų labiausiai lankomų vietų Vilniaus senamiestyje. Rugsėjo 11 d. agentūroje SĮ „Vilniaus planas“ architektas Vincas Brezgys pristatė Šv. Onos skvero sutvarkymo pirmines idėjas. Siūlyta skverą įrengti keliais lygiais, dalyje naujo grindinio eksponuoti fragmentą autentiško grindinio, esamus skvere medžius palikti, o buvusio varpinės bokšto pamatus pažymėti kontūru, įrengti suoliukus, apšvietimą. Susirinkusieji diskutavo dėl tikslingumo palikti medžius, tvarkyti jų lajas. Lapkričio 12 d. įvyko antrasis **Šv. Onos skvero sutvarkymo idėjų** **pristatymas**. Projektinių pasiūlymų sprendinius pristatė SĮ ,,Vilniaus planas” architektai, susitikimą pravedė  MB “Homo Eminens” komanda. Antro susitikimo tikslas buvo išgryninti pagrindines idėjas, kuriomis remiantis bus rengiamas galutinis projektinių pasiūlymų variantas. MB “Homo Eminens” komanda susistemino susitikimo su visuomene rezultatus ir inicijavo ekspertų susitikimą, kuriame išreikštus siūlymus aptarė su urbanistikos, paveldosaugos ir architektūros profesionalais. Atsižvelgiant į pateiktas pastabas toliau kuriami tolimesni erdvės sutvarkymo scenarijai. Trečiasis projektinių pasiūlymų pristatymas numatytas 2019 metų pavasarį.

Rugsėjo 2-6 d. agentūros vadovas dalyvavo Tarptautinėse jaunimo kūrybinėse dirbtuvėse Vilniaus Didžiosios sinagogos įamžinimo idėjoms generuoti (organizatorius - VšĮ „Šiaurės Jeruzalė“, rėmėjas Vilniaus miesto savivaldybė). Dalyviai iš Izraelio, JAV, Latvijos, Švedijos, Ukrainos ir Lietuvos drauge ieškojo pagarbių bei inovatyvių vietos įamžinimo sprendimų. Rugsėjo 3 d. agentūros salėje vyko dirbtuvių pirmasis seminaras. Rugsėjo 6 d. vyko baigiamasis tarptautinių studentų dirbtuvių renginys - viešas rezultatų pristatymas Vilniaus rotušėje. 5-ios grupės pristatė idėjas kaip eksponuoti neišlikusių pastatų archeologiją, kokias naujas paskirtis suteikti šiai sakralinei vietai. Siūlytos muziejaus, bibliotekos, archyvo, informacijos ir edukacijos centro, galerijos, kavinės ir net viešbutuko funkcijos.

Įgyvendiname projektus, atgaivinančius tradicinę miesto amatininkystę, puoselėjame miesto amatų ir mugių tradicijas (2.1.3). Koordinuojamas „Dailiųjų amatų, etnografinių verslų ir mugių programos (toliau – Amatų programos) įgyvendinimas. Parengta 10 informacinių pranešimų spaudai apie Amatų programos dalyvių veiklą, galimybę vilniečiams ir miesto svečiams dalyvauti programos dalyvių vykdomuose mokomuosiuose-kūrybiniuose užsiėmimuose, parodose, teminėse paskaitose ir kituose renginiuose. Suorganizuota 8 posėdžiai dėl veiklos, bendrų miesto renginių organizavimo, dėl pasiruošimo naujam turizmo sezonui, švietėjiškos veiklos, projektų rengimo ir įgyvendinimo ir kitais klausimais. Nuolat vykdoma fotofiksacija apie galerijose-dirbtuvėse vykdomą veiklą, parodas, pažintinę – mokomąją veiklą, dalyvavimą Vilniaus miesto šventėse. Atlikti 3 iš anksto suplanuoti kontroliniai galerijų-dirbtuvių veiklos patikrinimai, 3 neplaniniai. Vilniaus m. savivaldybei svarstant klausimus dėl patalpų nuomos pratęsimo su amatų programos dalyviais ir jų veiklos tikslingumo miestui, parengtos 4 rekomendacijos pratęsti patalpų nuomos sutartis ir 4 rekomendacijos dėl amatininkų projektų parėmimo. Rengiantis naujam turizmo sezonui, peržiūrėtos programos dalyvių internetinės svetainės, tikslinti viešai pateikti duomenys. Miesto amatų žinomumui didinti bendradarbiaujama su Turizmo ir konferencijų biuru „Go Vilnius“. 6 galerijose-dirbtuvėse - VšĮ Amatų ir menų centre „Nauja Sirena", UAB Baltijos gintaro meno centre, VšĮ „Vitražo manufaktūra", VšĮ „Vilnensis“, Senųjų amatų dirbtuvėse, UAB „Jūratės“ manufaktūra“ nustatytu laiku vykdomi amatų pristatymai, gamybinių procesų demonstravimai ir mokymai anglų kalba.

Amatų tema parengti 2 projektai papildomam finansavimui gauti: Vilniaus m. savivaldybei „Europos dailiųjų amatų dienos Vilniuje“ (projekto įgyvendinimui skirta 2,5 tūkst. Eur) ir Lietuvos kultūros tarybai „Amatų atspindžiai romantiškajame Vilniuje“ (gautas 7 tūkst. Eur finansavimas, projektas bus įgyvendinamas 2019 metais).

Bendradarbiaujant su Prancūzijos nacionaline amatų taryba ir Vilniaus dailiųjų amatų asociacija (toliau VDAA) bei jos nariais balandžio 6-8 dienomis jau ketvirtus metus iš eilės įgyvendintas tarptautinis projektas ,,Europos dailiųjų amatų dienos (EDAD) Vilniuj „Perduodant rytojaus paveldą“, kurį parėmė Vilniaus miesto savivaldybė. VSAA pagrindinis EDAD organizatorius Vilniuje. Jo metu vilniečiai ir miesto svečiai galėjo nemokamai aplankyti 12 savivaldybės amatų programos dirbtuvių ir dalyvauti amatų demonstravimuose, kūrybiniuose užsiėmimuose, parodose, ekskursijose. Per 3 dienas buvo suorganizuoti 28 renginiai, surengtos 3 parodos. Pagal temą renginiuose buvo pabrėžiamas ryšys ir skirtumai tarp tradicinių amatų gamybos įgūdžių ir naujųjų technologijų bei medžiagų. Daugiau renginių ir dėmesio buvo skiriama jaunimui, amatininkai buvo kviečiami novatoriškiau dalintis žiniomis (rengė specialius pristatymus), surasta galimybė renginio dienomis visuomenei nemokamai aplankyti Lietuvos taikomosios dailės ir dizaino muziejų. Agentūros inicijtyvą EDAD išsiplėtė buvusiose Lietuvos sostinėse Trakuose ir Kaune, kur irgi vyko vieši amatų pristatymai visuomenei. Vilniuje dalyvavo virš 650 žmonių (2016 m. – 400; 2017 m. - 600 žmonių). Kasmet vis daugiau žmonių dalyvauja EDAD, kadangi renginiai yra nemokami. Į renginius kviečia dirbtuvės, viešose vietose kabinami plakatai, informacija apie renginius skelbiama per įvairius interneto ir feisbuko puslapius (viso 21 puslapyje).

Kovo 2-4 dienomis Vilniaus miesto amatininkai buvo organizuojami dalyvauti Kaziuko mugėje su savo amatų vėliavomis, kad drauge paskelbtų Kaziuko mugės atidarymą bei nuspalvinti šventinės mugės eitynes. Rugpjūčio 17-18 d. po trejų metų pertraukos pavyko kartu su pagrindiniais VDAA organizatoriais vėl surengti Šv. Baltramiejaus mugę, kuri buvo skirta Europos Kultūros paveldo metams pažymėti ir vyko iš viso jau septintąjį kartą. Agentūroje abi dienas vyko prof. dr. A. Ragausko paskaitos apie Šv. Baltramiejaus mugę Lietuvoje ir užsienyje bei senuosius amatus. Dalyvavo virš 40 žmonių. Tiek senųjų amatų edukacinėse veiklose, tiek paskaitose dalyvauja ir diskutuoja daug jaunimo, šeimų su vaikais.

Europos kultūros paveldo metams ir Lietuvos valstybės atkūrimo šimtmečiui pažymėti amatų galerijose-dirbtuvėse buvo organizuojami teminiai („Mano amatas prieš 100 metų”) ir nemokami amatų demonstravimai, pristatymai, ekskursijos, edukaciniai užsiėmimai, parodos. Agentūros kiemelyje suorganizuotas istorinių amatų renginys ,,Praėjęs šimtmetis būsimajam“. Dalyvavo 9 amatų dirbtuvių amatininkai su savo darbo įrankiais Visų renginių tikslas kuo plačiau supažindinti visuomenę su miesto tradiciniais amatais, palaikančiais Vilniaus gyvybingumą, parodančiais pasauliui šalies ir Vilniaus miesto tapatybę, bei suteikti vilniečiams, miesto svečiams daugiau informacijos apie šių amatininkų dirbtuvių veiklą, mokymus, stovyklas vaikams, rengiamus seminarus, parodas.

Apibendrinant 2018 m. Dailiųjų amatų programos vykdymo kiekybinius ir kokybinius pasiekimus – amatininkai su savo gaminiais reprezentavo 19-oje miesto, 25-oje šalies ir 14 tarptautinių renginių (2017 – 11 tarptautinių renginių); suorganizavo 48 nemokamas miesto parodas, sudalyvavo 15 šalies ir 19 tarptautinių parodų (2017 – 45 miesto, 15 šalies ir 16 tarptautinių parodų); įgyvendino 16 projektų, 5 iš jų tarptautiniai. Galerijose-dirbtuvėse apsilankė virš 100 tūkstančių lankytojų. Pravesta 6083 amatų pristatymai ir pažintiniai-mokomieji-ugdomieji užsiėmimai (2017 m. 4949), kuriuose dalyvavo 26 790 vilniečiai ir miesto svečiai (2016 m. - 11 028, 2017 m. - 17 178). Šiais metais didžiąją dalį norinčiųjų susipažinti su amatais ar dalyvauti ugdomuosiuose mokymuose sudarė jaunesnės kartos žmonės. Lyginant su praėjusiais metais apie 10 proc. padidėjo moksleivių, studentų apsilankymų dirbtuvėse, apie 1/3 pagausėjo svečių ir turistų iš Japonijos, Kinijos, Rusijos, Europos Sąjungos šalių. Amatų mokymas dirbtuvėse įgavo profesionalumo. Mokymo programas yra parengusios 9 dirbtuvės, o VšĮ “Vilnensis” parengtą juvelyrikos mokymo programą sertifikuota Žemės ūkio ministerijos, bei patvirtinta Švietimo ir mokslo ministerijos. Net 80 VDA studentų atliko praktiką juvelyrikos dirbtuvėse. Apie amatus pristatyti vykstama į mokyklas ir darželius. 6 dirbtuvėse amatų pristatymai ir praktiniai-mokymai pastoviai nustatytu laiku vykdomi anglų kalba.

Šie metai amatų dirbtuvėms yra išskirtini dėl padidėjusio dėmesio ir lankomumo ne tik užsienio svečių, turistų, bet ir užsienio žiniasklaidos, televizijos, kurie buvo susidomėję miesto amatų dirbtuvių unikalumu ir veiklos modeliu – ekspozicijomis, parodomis, vykdomais gamybinių procesų demonstravimais, pažintiniais-mokomaisiais-praktiniais užsiėmimais. Japonijos TV NHK sukūrė trumpą video apie Baltijos gintarą ir jo savybes, filmavimai vyko Baltijos gintaro meno centre, taip pat filmavimai vyko apie lino kelią “Jūratės manufaktūroje”, ,,Vitražo manufaktūroje“. Japonus domina keramika, odininkystė ir kt. amatai. Prancūzijos TV kanalas TF1 filmavo apie amatų dirbtuves ir veiklą pristatymui Prancūzijoje, turėdamos reklaminį tikslą reportažui “Savaitgalis Vilniuje” (filmavimai vyko Vilniaus puodžių ceche, Baltijos gintaro meno centre, lino audimo dirbtuvėje ,,Jūratės manufakturoje” ir kt. dirbtuvėse. Net kelios amatų dirbtuvės yra pažymėtos užsienio leidiniuose skirtuose turizmui, kaip lankytinos vietos Vilniaus mieste. 2018 m. Vilniaus m. amatais labiau domėjosi ir lietuvos žiniasklaida, LRT televizijos, daugiau buvo parengta reportažų, pristatymų spaudoje. Vakaro žinių „Lietuvos laikas“ žurnalistė Valerija Litvinova sukūrė siužetą apie gintarą, kaip Lietuvos talismaną.

Amatų galerijos-dirbtuvės 2019 metus pasitiko optimistinėmis nuotaikomis - dirbti su užsidegimu ir tarpusavyje susitelkus bendradarbiauti, tęsti socialinius projektus su Valakupių reabilitacijos centru, Respublikine Vilniaus psichiatrijos ligonine, Santariškių vaikų ligonine, Trečio amžiaus universitetu. Patys amatininkai pakeliavę po Europą, patyrinėję daug panašių dirbtuvių, kaip jų, tvirtina, kad ne tik turistams, miesto svečiams, bet ir vilniečiams reikia to, kas tikra ir seniai pamiršta. Todėl daugelio šių amatininkų ambicijos didelės – siekiama pastoviai tyrinėti ir gaivinti miesto amatus, vystyti sklaidą ir atvirą amatų gamybinių procesų demonstravimą, vykdyti viešus edukacinius užsiėmimus, kviesti per amatus pažinti miesto istoriją – savaip, šiandieniškai.

Siekiant Strateginio veiklos plano 2017 metams tikslo „3. Padidėjęs miesto žinomumas ir reikšmingas vaidmuo tarptautiniame kontekste“, aktyviai dalyvaujama tarptautinių organizacijų ir tarptautinio bendradarbiavimo iniciatyvose ir projektuose (3.1 uždavinys). Bendradarbiaujame su regiono UNESCO Pasaulio paveldo miestais, dalyvaujame tarptautiniuose renginiuose ir juos organizuojame.

Nuo 2017 m. gegužės mėnesio Vilniaus miesto savivaldybė ir Vilniaus senamiesčio atnaujinimo agentūra dalyvauja vienos konkurencingiausių Europos Sąjungos programų Horizon 2020 (pogrupis: Kultūros paveldas kaip tvaraus augimo varomoji jėga) finansuojamame **projekte** [**ROCK**](https://www.rockproject.eu/) **(Kultūros paveldo regeneravimas ir optimizavimas kūrybiškuose žinių miestuose)**. Projekte dalyvauja 9-ios savivaldybės, 5 universitetai, verslo asociacijos, įmonės, ekspertai. Dalyvaujantys miestai suskirstyti į perteikiančius savo patirtį (Role models) ir perimančius patirtį (Replicators). Vilnius pasirinktas kaip vienas iš pavyzdinių miestų, galintis perteikti savo patirtį kitiems miestams: tai  Vilniaus senamiesčio – UNESCO pasaulio paveldo vietovės atnaujinimas, paveldo vertės pristatymas ir propagavimas, bendruomenės paveldosauginio sąmoningumo ugdymas, įtraukimas į atnaujinimo procesą. Vasario 1 d. drauge su Savivaldybės partneriais Vilniaus Tech Park parke suorganizavome **seminarą apie inovatyvų miesto įvaizdžio formavimą**. Seminare dalyvavo Vilniaus rinkodaros, kultūros, turizmo ir verslo atstovai. Gegužės 14 – 16 d. Agentūros architektė J. Raugalienė su Vilniaus mero patarėja Dalia Bardauskiene dalyvavo **projekto ROCK generalinėje asamblėjoje Skopjėje** (Makedonija), kur drauge pristatė Vilniaus miesto savivaldybėje urbanistinio planavimo srityje taikomas inovatyvias technologijas. 2018 m. antrąjį pusmetį drauge su partneriais vyko planavimo darbai, susitikimai, informacinės medžiagos ir duomenų rinkimas.

Europos kultūros paveldo metų kontekste gegužės 22 d. Rotušėje surengėme **seminarą „Urbanistinis paveldas ir vieša komunikacija“**, skirtą Flamandų nacionalinės dienos Vilniuje paminėjimui. Seminaras surengtas drauge su Belgijos Flamandų regiono vyriausybe, Vilniaus savivaldybe ir Lietuvos architektų sąjunga. Pagrindinį pranešimą skaitė Flamandų regiono vyriausiasis architektas Leo Van Broeck. Seminare dalyvavo ir diskutavo Vilniaus ir Kauno paveldosaugininkai, architektai bei restauratoriai.

Pasaulio paveldo miestų organizacijos (PPMO [http://www.ovpm.org/](http://l.facebook.com/l.php?u=http%3A%2F%2Fwww.ovpm.org%2F&h=EAQGwGQoGAQEKustR_AwFhRr4pw-oASDCFK5Tf7pniAk3qw&enc=AZOwFnxB0Mbcb-ask1EJ7XfMIBRX0HkgtcNTXVAZL8r2kdAPZymZ3L_b_C1lGBTUX5Xa0spPI209V4xrt2_xxcQqMHJleulXiph4JsbQVpTnz-zTx6pUbKC_CWnJSdNzUGGiZvpxbW2DSpzxapkih2TshjEwu_60IdtLzwGqv4r6iUEixw5-cqKvSpkqRqVbVyaNAXY6dQuTzZljXgqhU_nJ&s=1)) projektuose ir renginiuose Savivaldybės įpareigota Agentūra dalyvauja nuo 1999 m. Gegužės 28 – 31 d. Agentūros atstovė – architektė J. Raugalienė dalyvavo Pasaulio paveldo miestų organizacijos **(OWHC) Centrinės ir Rytų Europos regioninėje konferencijoje Banska Štiavnicoje** (Slovakija), kurioje dalyvavo 14 regiono Pasaulio paveldo miestų miestų atstovų. Konferencijos tema – turizmas ir pasaulio paveldo miestai bei regioninis bendradarbiavimas. J. Raugalienė pristatė agentūros parengtą interneto puslapį, skirtą Centrinės ir Rytų Europos regiono miestų paveldosaugos patirčiai pristatyti. Puslapis buvo rengiamas drauge su OWHC sekretoriate Kvebeke ir regioninio sekretoriato Budapešte pagalba.

Vasario mėnesį agentūros vadovas G. Rutkauskas **Rygoje susitiko su miesto savivaldybės ir Nacionalinio paveldo departamento vadovybe**, kur aptarė dėl bendrų visuomenės informavimo ir įtraukimo bei tarptautinio / ES bendradarbiavimo projektų kūrimo ir įgyvendinimo planus. Agentūra parengė atitinkamą paraišką regioninio bendradarbiavimo projektui KPD ir Kultūros tarybai. Gegužės mėnesį G. Rutkauskas Taline konsultavosi **su Estijos valstybinio kultūros paveldo departamento ir Talino miesto savivaldybės Paveldo skyriaus vadovybe**. Birželio 1 d. Agentūros vadovas **Europos Civilinės Inžinerijos Tarybos suvažiavime Taline perskaitė pranešimą** apie Vilniaus senamiesčio apsaugos, tvarkybos ir vietos bendruomenių įtraukimo raidą 1998-2018 m. Birželio 15-16 d. G. Rutkauskas Ašmenos vietos bendruomenės atstovų seminare Ašmenoje (Baltarusija) **skaitė pranešimą „Vilniaus senosios architektūros istorinės vertės aktualizavimas“**. Spalio 1 d. Varšuvoje vykusioje regioninėje konferencijoje „Antrasis pastatų gyvenimas. Lenkija – CRE“ Agentūros vadovas **skaitė pranešimą „Kelias link darnaus urbanistinio atgaivinimo Vilniuje“** bei dalyvavo panelinėje diskusijoje.

Skleidžiame informaciją apie Vilniaus UNESCO pasaulio paveldo vietovę: jos vardą, gamtos ir kultūros vertybes (3.1.1); reklamuojame Vilniaus istorines ir paveldo vertybes, vykstančius renginius.

Nuo 2017 m. agentūra dalyvauja UNESCO projekto „[Pasaulio paveldo kelionės Europo](http://www.vsaa.lt/index.php/projektas-pasaulio-paveldo-keliones-europos-sajungoje/)s Sąjungoje“ maršruto „Romantiškoji Europa“ kūrimo darbe. Projekto tikslas – UNESCO pasaulio paveldo vietovių Europos Sąjungoje viešinimas tolimosioms užsienio rinkoms pagal keturis teminius maršrutus: antikinės Europos, karališkosios Europos, romantiškosios Europos ir požemių Europos. Lietuva vienintelė iš Baltijos šalių buvo pakviesta  tapti teminio maršruto „Romantiškoji Europa“ dalimi. Projekto vykdytojas – UNESCO Pasaulio paveldo centras, pagrindinis partneris – „National Geographic“, taip pat dalyvauja Europos kelionių komisija. Birželio 18 – 21 d. Agentūros vadovas G. Rutkauskas dalyvavo projekto seminare Helsingore (Danijoje). Spalio 28-30 d. G. Rutkauskas dalyvavo projekto konferencijoje Paryžiuje.

Prisidėdama prie projekto įgyvendinimo ir sklaidos 2018 m. agentūra teikė konsultacijas ir mokymus Vilniaus gidams, kurių metu buvo pristatoma ir interpretuojama UNESCO pasaulio paveldo – Vilniaus istorinio centro vertė ir jo apsauga, kultūros paveldo apsaugos tarptautiniai ir nacionaliniai principai ir tvarka, istorinės- kultūrinės sąsajos su kitais regiono ir  Europos pasaulio paveldo miestais ir jų istorinės bei šiuolaikinės tvarkybos patirtys. Pirmasis pasitarimas su Vilniaus gidų asociacijos nariais agentūroje vyko 2018 11 21 d., o 2018 11 27 d. agentūros direktorius skaitė pranešimą turizmo verslo atstovams seminare Ūkio ministerijoje. Gruodžio 12 d. agentūroje vyko susitikimas su Vilniaus gidais, kuriame pristatytos Vilniaus senamiesčio vertingosios savybės (įrašytos į Kultūros paveldo registrą), išskirtinė visuotinė vertė (pagal UNESCO aprašą) ir kultūros paveldo valdymas. Po paskaitos vyko diskusija aktualiais gidams klausimais.

2018 m. agentūra ypač aktyviai skleidė informaciją apie Vilniaus UNESCO pasaulio paveldo vietovę tiek vietos tiek tarptautiniu mastu: dalyvavo 3-iuose tarptautiniuose projektuose (Horizon 2020 programos projekte ROCK, UNESCO PPC projekte „[Pasaulio paveldo kelionės Europoje“, 4-ąjį kartą surengtos Europos dailiųjų amatų dienos (dalyvavo virš 650 žmonių).](http://www.vsaa.lt/index.php/projektas-pasaulio-paveldo-keliones-europos-sajungoje/)

Skaityti pranešimai 5-iuose tarptautiniuose renginiuose, surengtas tarptautinis seminaras Vilniuje „Urbanistinis paveldas ir vieša komunikacija“. Skleidžiant informaciją apie Vilniaus UNESCO pasaulio paveldo vietovę vietos bendruomenei surengta 16 renginių, dalyvavo apie 350 suaugusių žmonių. Vaikams suorganizuotos 34 edukacinės priemonės, kuriose dalyvavo 682 vaikai. Paskelbta 130 straipsnių agentūros internete ir feisbuke. Viso agentūros edukaciniuose renginiuose dalyvavo virš 1000 žmonių (2017 m. buvo 50 renginių, 835 dalyviai; 35 renginiai moksleiviams, 884 dalyviai). 2018 m. pirmą kartą paskelbėme labdaringą vakarą ir jis pateisino lūkesčius. Norėtume ateityje įtraukti daugiau įvairių amžiaus grupių vilniečių į labdaringos ar savanoriškos veiklos projektus, susijusius su Vilniaus senamiesčiu ir jame esančiu paveldu. Taip pat reikia stengtis dėti daugiau pastangų komunikacijai su mokytojais visoje Lietuvoje, ypatingai tolimesniuose regionuose, kad prisikviesti moksleivius atvykti į Vilnių, į VSAA organizuojamus renginius.

Apibendrinant Dailiųjų amatų programos vykdymo kokybinius pasiekimus – 2018 m. didžiąją dalį galerijų-dirbtuvių lankytojų sudarė jaunesnės kartos žmonės (lyginant su 2017 m. apie 10 proc. padidėjo moksleivių, studentų apsilankymų), apie 1/3 pagausėjo svečių ir turistų iš Japonijos, Kinijos, Rusijos, Europos Sąjungos šalių. Amatų mokymas dirbtuvėse įgavo profesionalumo. Net kelios amatų dirbtuvės yra pažymėtos užsienio leidiniuose skirtuose turizmui, kaip lankytinos vietos Vilniaus mieste.

Labai reikšminga tai, kad tęsiama 2017 m. atgaivinta (2003 - 2009 m. sėkmingai veikusi) paramos gyventojams programa, skirta kultūros paveldo statinių, išorės ir jų aplinkos tvarkybai.

VšĮ VSAA direktorius,

Gediminas Rutkauskas